CELEX: 32016R0591
Language: hr
Date: 2016-04-15 00:00:00
Title: Uredba Vijeća (EU) 2016/591 od 15. travnja 2016. o izmjeni Uredbe (EU) br. 1370/2013 o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda u pogledu primjenjivih količinskih ograničenja za otkup maslaca i obranog mlijeka u prahu

19.4.2016   
            
            
               HR
            
            
               Službeni list Europske unije
            
            
               L 103/3
            
         UREDBA VIJEĆA (EU) 2016/591
   od 15. travnja 2016.
   o izmjeni Uredbe (EU) br. 1370/2013 o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda u pogledu primjenjivih količinskih ograničenja za otkup maslaca i obranog mlijeka u prahu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 3.,
   uzimajući u obzir prijedlog Europske komisije,
   budući da:
   
               (1)
            
            
               Sektor mlijeka i mliječnih proizvoda prolazi kroz dulje razdoblje ozbiljne tržišne neravnoteže. Iako je globalna potražnja za uvozom mlijeka i mliječnih proizvoda u 2015. općenito ostala stabilna u usporedbi s 2014., proizvodnja se znatno povećala u Uniji i u drugim glavnim regijama izvoznicama.
            
         
               (2)
            
            
               Ulaganja u kapacitet proizvodnje mlijeka u Uniji, izvršena u okviru pripreme za istek mliječnih kvota s obzirom na pozitivne srednjoročne izglede na svjetskom tržištu, rezultirala su stalnim porastom proizvodnje mlijeka u Uniji. Višak proizvedenih količina mlijeka prerađuje se u proizvode koji se mogu dugoročno pohraniti, kao što su maslac i obrano mlijeko u prahu.
            
         
               (3)
            
            
               Cijene maslaca i obranog mlijeka u prahu u Uniji posljedično su se smanjile 2014. i 2015., kada su cijene obranog mlijeka u prahu dosegnule cijenu javne intervencije. Cijene maslaca još uvijek su više od cijene javne intervencije, ali su pod pritiskom smanjenja.
            
         
               (4)
            
            
               Uredbom Vijeća (EU) br. 1370/2013 (1) utvrđena su količinska ograničenja za otkup maslaca i obranog mlijeka u prahu po fiksnoj cijeni iz te Uredbe. Kada se dosegnu ta ograničenja, otkup se vrši putem natječajnog postupka kako bi se utvrdila maksimalna otkupna cijena.
            
         
               (5)
            
            
               Kao izvanredna mjera za osiguravanje neprekinute dostupnosti mehanizma javne intervencije u situaciji tržišnog poremećaja u sektoru mlijeka i mliječnih proizvoda, Delegiranom uredbom Komisije (EU) 2015/1549 (2) pomaknut je početak razdoblja javne intervencije za maslac i obrano mlijeko u prahu u 2016. na 1. siječnja.
            
         
               (6)
            
            
               U dodatnom razdoblju javne intervencije otvorenom Delegiranom uredbom (EU) 2015/1549 za 2016. dosegnuta je polovina iznosa količinskog ograničenja određenog Uredbom (EU) br. 1370/2013 za otkup obranog mlijeka u prahu po fiksnoj cijeni.
            
         
               (7)
            
            
               Kako bi se sektoru mlijeka i mliječnih proizvoda pomoglo u pronalasku nove ravnoteže u teškoj situaciji koja prevladava na tržištu te kako bi se očuvalo povjerenje u učinkovitost mehanizama javne intervencije, prikladno je povećati količinska ograničenja za otkup maslaca i obranog mlijeka u prahu po fiksnoj cijeni u 2016.
            
         
               (8)
            
            
               U slučaju da je natječajni postupak pokrenut prije stupanja na snagu ove Uredbe, količine koje su eventualno otkupljene u okviru tog postupka ne bi se trebale uzeti u obzir za potrebe određivanja raspoloživih količina za otkup maslaca i obranog mlijeka u prahu po fiksnoj cijeni u 2016.
            
         
               (9)
            
            
               Kako bi se osiguralo da privremene mjere predviđene u ovoj Uredbi imaju neposredan učinak na tržište i doprinesu stabilizaciji cijena, ova bi Uredba trebala stupiti na snagu sljedećeg dana od dana objave,
            
         DONIJELO JE OVU UREDBU:
   Članak 1.
   U članku 3. stavku 1. Uredbe (EU) br. 1370/2013 dodaje se sljedeći podstavak:
   
      „Odstupajući od prvog podstavka, u 2016. količinska ograničenja za otkup maslaca i obranog mlijeka u prahu po fiksnoj cijeni iznose 100 000 tona za maslac i 218 000 tona za obrano mlijeko u prahu. Količine eventualno otkupljene u okviru natječajnog postupka koji je u tijeku 19. travnja 2016. ne ubrajaju se u ta količinska ograničenja.”
   
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 15. travnja 2016.
      
         
            Za Vijeće
         
         
            Predsjednik
         
         A.G. KOENDERS
      
   
   
      (1)  Uredba Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (SL L 346, 20.12.2013., str. 12.).
   
      (2)  Delegirana uredba Komisije (EU) 2015/1549 оd 17. rujna 2015. o utvrđivanju privremenih izvanrednih mjera za sektor mlijeka i mliječnih proizvoda u obliku produljenja razdoblja javne intervencije za maslac i obrano mlijeko u prahu u 2015. te pomicanja razdoblja javne intervencije za maslac i obrano mlijeko u prahu u 2016. (SL L 242, 18.9.2015., str. 28.).